**АНАЛИЗА ЕФЕКАТА**

**ПРЕДЛОГА УРЕДБЕ О ПОСТУПКУ ПРИПРЕМЕ НАЦРТА ПЛАНА РАЗВОЈА РЕПУБЛИКЕ СРБИЈЕ**

1. **Анализа постојећег стања и промене које се предлажу**

Закон о планском систему Републике Србије („Службени гласник РС“, број 30/18 - у даљем тексту: Закон о планском систему) донет је 2018. године и успоставља оквир планског система Републике Србије, односно управљање системом јавних политика и средњорочно планирање, као и врсте и садржине планских докумената које у складу са својим надлежностима предлажу, усвајају и спроводе сви учесници у планском систему, међусобну усклађеност планских докумената, поступак утврђивања и спровођења јавних политика и обавезу извештавања о спровођењу планских докумената, као и обавезу спровођења анализе ефеката на прописе и на вредновање учинака тих прописа. Основ постојећег планског система Републике Србије, који има за циљ успостављање јединственог и јасног правца деловања и сигурног напретка Републике Србије, огледа се у успостављању хијерархијског односа свих уређених планских документа, као и њихову међусобну усклађеност. План развоја Републике Србије (у даљем тексту: План развоја) дефинисан је као хијерархијски највиши, дугорочни документ развојног планирања Републике Србије, који садржи визију, односно приоритетне циљеве развоја Републике Србије и региона, као и смернице за њихово остварење, у периоду од најмање 10 година. Наведеним планом одређују се правци развоја које Република Србија треба да достигне у области економије, социјалног и друштвеног развоја и очувања природе и животне средине, у циљу стварања услова за виши животни стандард, повољнија демографска кретања и бољи живот грађана. План развоја прати Инвестициони план, који се израђује за период од најмање седам година, у складу са приоритетним циљевима развоја, узимајући у обзир смернице средњорочне економске и фискалне политике.

Закон о планском систему одредио је оквир Плана развоја кога се морају придржавати сви актери који су укључени у израду поменутог документа. Наиме, поменути закон предвиђа да се приликом израде Плана развоја води рачуна о његовој усклађености са смерницама, циљевима и задацима који проистичу из преузетих међународних обавеза, укључујући обавезе преузете у процесу приступања Европској унији. Такође, приликом израде плана развоја морају се узети у обзир и смернице средњорочне економске и фискалне политике које је усвојила Влада, посебно за прве три године важења Плана, као и постојећи планови, укључујући и просторне планове и планове развоја локалних власти. Приликом израде и усвајања планских докумената води се рачуна о њиховој усклађености са Уставом, потврђеним међународним уговорима, законом и обавезама преузетим у процесу ЕУ интеграција. Закон регулише и обавезу да план развоја и Просторни план Републике Србије морају бити међусобно усклађени. Аналитичку подлогу за израду плана развоја чине анализе развојних потенцијала Републике Србије, међународних економских и друштвених трендова и могућности Републике Србије да у односу на развојне потенцијале искористи шансе у тим трендовима. Извештај о спроведеним анализама саставни је део Плана развоја. Приликом израде Плана развоја узима се у обзир специфичност процеса планирања, програмирања и коришћења средстава Европске уније и међународне развојне помоћи сходно приоритетима и правилима која се односе на ту помоћ.

Услед дешавања проузрокованих пандемијом са којима су се суочиле све земље света, укључујући и Републику Србију, а која су успорила и утицала на промену праваца деловања свих земаља света, План развоја још није донет, те заокруживање процеса управљања планским системом у Републици Србији није завршено. Сходно томе, у недостатку хијерархијски највишег планског документа, вертикално усклађивање планских докумената, како докумената чији су носиоци органи на централном нивоу власти, тако и планских докумената чији су носиоци органи на покрајинском или локалном нивоу, је отежано. Такође, координација јавних политика суочава се са бројним формалним и процедуралним изазовима, првенствено из разлога, што Закон о планском систему предвиђа да се документи јавних политика који су раније донети ускладе са њим приликом прве измене, а што се показало као решење које успорава процес развоја, јер се нису сва документа јавних политика мењала и самим тим нису ни међусобно усклађена, те још увек нису добила своје место у хијерархији планских докумената.

Како је израда Плана развоја сложен процес, који повлачи са собом ангажовање великог броја државних органа/институција и експерата из свих друштвених сфера које морају бити обухваћене будућим Планом развоја, успостављање адекватног институционалног оквира и одређивање институционалних механизма и главних носилаца процеса управљања и координације израдом Плана развоја, представља први корак у изради поменутог докумената. У складу са тим, а у циљу започињања процеса израде Плана развоја, сачињен је Предлог уредбе о поступку припреме Нацрта плана развоја Републике Србије (у даљем тексту: Предлог уредбе).

Предлогом уредбе прописује се успостављање институционалног оквира и организационе структуре која подразумева неколико различитих нивоа управљања процесом израде Плана развоја. Управљачки ниво на највишем државном нивоу представља Управљачко тело које има задатак да управља, усмерава и надзире целокупан процес израде Нацрта плана развоја, доноси кључне одлуке, одобрава план развоја, прати спровођење и доноси одлуке о изменама и допунама Плана развоја. Чине га највиши представници извршне власти (кабинет председника државе, председник Владе, министри, народна банка, највиши представници локалних и регионалних нивоа власти..).Координациони ниво пружа техничку подршку раду Управљачког тела и омогућава обављање функције Управљачког тела. Израђује инструкције и методолошке смернице за рад радних тела/група које се оснивају у процесу израде Плана развоја и координира процес његове израде Координатор целокупног процеса израде Плана развоја је државни орган надлежан за координацију јавних политика. Ниво стручне подршке (Стручна група) пружа непосредну подршку раду Управљачког тела са основним задатком да учествује у изради појединих сегмената Плана развоја, као и финалне верзије документа, тако што проверава, унапређује делове Плана развоја које овом телу достављају посебне стручне групе. Чланове Стручне групе чине представници државних органа, аутономне покрајине, јединица локалне самоуправе, привреде из различитих области планирања и организације цивилног друштва. Оперативни / технички нивоуправљања чине посебне стручне групе, које образује Влада за одређену тематску област и/или међусекторско питање, на предлог Стручне групе, а чине је представници органа државне управе, аутономне покрајине, јединица локалне самоуправе, регионалних развојних агенција, привреде, организација цивилног друштва, удружења и академске заједнице. Органи државне управе и аутономне покрајине предлажу чланове посебних стручних група из редова својих запослених, на захтев Управљачког тела, чланови из јединица локалних самоуправа именују се на основу позива који спроводи Стална конференција градова и општина, а чланови из редова привреде, организација цивилног друштва, удружења и академске заједнице именују се на основу јавног позива, који спроводи орган државне управе надлежан за сарадњу са цивилним друштвом и друштвени дијалог. Председник посебне стручне групе је представник органа државне управе који има претежну надлежност за одређену област, а њен секретар је представник органа државне управе надлежаног за координацију јавних политика. Предложена организациона структура израде Плана развоја има за циљ прецизно одређивање задужења свих актера који учествују у изради наведеног плана.

У складу са Законом о планском систему прописана је обавеза спровођења консултација у свим фазама израде планских докумената. Такође, Програм унапређења управљања јавним политикама и регулаторном реформом, са Акционом планом 2021-2025[[1]](#footnote-1) наглашава потребу спровођења свеобухватног консултативног процеса и постизање широког друштвеног консензуса о приоритетима и правцу дугорочног развоја који ће бити дефинисани Планом развоја, као и осталим документима развојног планирања, а све то у светлу међународних и ЕУ стратешких опредељења и обавеза које је Република Србија преузела. Сходно наведеном, Предлогом уредбе детаљно је уређен консултативан процес у свим фазама израде Плана развоја. Консултативним процесом координира орган државне управе надлежан за координацију јавних политика, а консултације спроводе органи државне управе који су задужени за координацију рада посебних стручних група. Циљ укључивања јавности у свим фазама израде Плана развоја огледа се у очекивању трајног испуњења визије развоја земље у дугорочном периоду, који би требало да буде независан од политичких промена и четворогодишњег изборног периода. Израда дугорочних развојних планских документа је сложен и вишефазан процес који захтева учешће великог броја појединаца и институција, као и спровођење широког круга консултација са заинтересованим странама, грађанима и грађанкама, како би се осигурао прогрес и постигао друштвени консензус о правцима дугорочног развоја земље и стратешким оријентацијама. Очекивани резултат не може да изостане када су укључени сви релевантни актери и ако је процес добро осмишљен и координиран.

Предложена решења у Предлогу уредбе имају директан утицај на државне органе, органе аутономне покрајине и органе јединице локалне самоуправе који непосредно учествују у спровођењу анализе стања, које чине саставни део Извештаја о постојећем стању за израду Плана развоја, као и делове Плана развоја. Такође, директан утицај је присутан и у погледу свих актера који се укључују у израду наведеног извештаја, односно Плана развоја из редова привреде, организација цивилног друштва, удружења и академске заједнице на основу јавног позива, који спроводи орган државне управе надлежан за сарадњу са цивилним друштвом и друштвени дијалог. Наведени утицај се огледа кроз активну улогу свих наведених учесника јер омогућавањем инклузивног и интерактивног односа са заинтересованим странама, кључним актерима, грађанима и грађанкама у свим фазама израде Плана развоја, целокупан процес добија на кредибилитету.

У циљу предлагања решења који ће дати најбоље резултате у поступку припреме Нацрта плана развоја Републике Србије спроведена је компаративна анализа планских докумената земаља чланица Европске уније ( Португалија, Словенија, Словачка, Хрватска, Чешка, Финска), као и планских документа земаља Западног балкана (Албанија, БиХ, Црна Гора, Северна Македонија) и указала је да неме великих методолошких разлика међу земљама, када је реч о поступку израде националних планова развоја. У готово свим земљама поступак израде националних развојних планова организован је фазно и обухвата следеће фазе: Прва фаза – израда аналитичких подлога у виду анализе стања, изазова и потенцијала развоја у кључним областима планирања као и могућности/капацитета да се одговори на те изазове. Ова фаза подразумева и сагледавање међународних обавеза, посебно у контексту циљева одрживог развоја и процеса европских интеграција, а у случају земаља чланица Европске уније, и сагледавање приоритета Европске уније у контексту Зелене агенде (у случају стратегија које су израђене 2020. године) или у контексту стратегије Европа 2020. Друга фаза – израда визије дугорочног развоја у широко партиципативном и инклузивном процесу и уз консултације са грађанима и грађанкама. Ова фаза обухвата и дефинисање развојних/стратешких праваца. Трећа фаза - дефинисање приоритетних циљева, показатеља и одређивање вредности показатеља. Ова фаза у појединим случајевима конкретизује и мере за остваривање циљева као и начине спровођења на регионалном и/или локалном нивоу (укључујући и дефинисање основних структурних пројеката) као и процену финансијских средстава потребних за спровођење. Такође у овој фази се дефинишу и механизми за праћење и вредновање. Четрвта фаза – усвајање документа.

Међутим, важно је истаћи да постоји методолошких разлика у погледу начина организације спровођења планова развоја. Сходно томе у одређеним случајевима, иницијатива на изради националног плана развоја се не зауставља његовим усвајањем већ подразумева и његову даљу разраду планским документима нижег хијерархијског нивоа (Словенија).

Анализа процеса израде националних планова развоја указује да је процес консултација са заинтересованиим странама у већини земаља, како чланицама ЕУ тако и земљама Западног Балкана, био опсежан, интензиван и широко партиципативан. Консултације са заинтересованим странама спроводиле су се од најранијих фаза које су обухватале размену мишљења и дискусије на тему будућих праваца развоја (на пример приликом дефинисања Националне развојне стратегије Републике Хрватске до 2030. године), дефинисања визије и стратешких приоритетних области (приликом израде Развојне стратегије Словеније до 2030. године) или приликом израде друштвено економских анализа као аналитичких подлога за израду Националне стратегије за развој и интеграције 2015-2020 Републике Албаније. У неким случајевима интегрални део Методологије за израду националног плана развоја чинила је и методологија консултација са заинтересованим странама, како у погледу дефинисања циљних група, односно заинтересованих страна, тако и у погледу избора модела консултација и одређивање периода спровођења консултација. Анализа је такође показала да је процес консултација организован фазно и да је пратио фазе израде планских докумената. То подразумева да су у зависности од фазе у којој се процес израде налази организоване консултације са тачно одређеним и циљаним заинтересованим странама користећи моделе који су у тим процесима били најпродуктивнији. На пример у фази дефинисања визије плана развоја, консултацације су спроведене на најширем нивоу и укључивале су консултације са грађанима и грађанкама путем разних форми онлајн упитника или циљаним испитивањима јавног мњења.[[2]](#footnote-2)

1. **Утврђивање циљева које треба постићи**

Општи циљ предложених решење у Предлогу уредбе огледа се **успостављању јединственог институционалног оквира за израду Нацрта плана развоја, док је посебан циљ -** обезбеђено учешће свих релевантних институција/актера у изради Нацрта плана развоја.

Општи циљ предложених решење у Предлогу уредбе је на директан начин повезан са посебним циљем 3 - **ефективна координација јавних политика** Програма унапређења управљања јавним политикама и регулаторном реформном са Акционим планом за период 2021-2025 („Службени гласник РС“ број 113/21 – у даљем тексту: Програм) и доприноси његовом остваривању кроз упостављање полазне основе и мапе пута за израду Плана развоја Републике Србије, обзиром да је припрема Плана развоја у поменутом Програму препозната као комплексан процес пошто претпоставља спровођење свеобухватног консултативног процеса и постизање широког друштвеног консензуса о приоритетима и правцу дугорочног развоја, а све то у светлу међународних и ЕУ стратешких опредељења и обавеза које је Република Србија преузела.

Посебан циљ предложених решење у Предлогу уредбе је на директан начин повезан са посебним циљем 4 Програма и то **повећање степена учешћа цивилног друштва, привреде и других заинтересованих страна у раним фазама припреме јавних политика и прописа** и доприноси његовом остваривању јер се, пре свега, предлаже да активни учесници у изради Плана развоја Републике Србије буду представици привреде, представници организација цивилних друштава, удружења и академске заједнице и то као чланови посебних стручних тела који ће учествовати у изради одређених делова Плана развоја Републике Србије, док ће остали грађани и грађанке своје учешће у изради наведеног плана моћи да реализују путем консултативног процеса који по решењима Предлога уредбе започиње у најранијој фази израде наведеног плана и паралелно се спроводи са његовом израдом.

Показатељ учинка на основу кога ће се утврдити да је дошло до остваривања општег циља предложених решења у Предлогу уредбе је формирање тела и група које су дефинисане у поменутом предлогу, док је показатељ учинка остваривања посебног циља предложених решења у Предлогу уредбе број чланова из редова привреде, организација цивилног друштва, удружења и академске заједнице који су учествовали у процесу израде Плана развоја на основу јавног позива, као и број спроведених консултација.

1. **Анализа опција за остваривање циљева**

За предлагање оптималне органзационе структуре за израду Нацра плана развоја, разматране су три различите опције, идентификоване на основу разматраних међународних примера и искустава Републике Србије приликом израде и спровођења развојних стратегија.

**Опција 1**. - За израду Нацрта плана развоја успостављање институционалног оквира и организационе структуре која подразумева неколико различитих нивоа. Управљачко тело има задатак да управља, усмерава и надзире целокупан процес израде Нацрта плана развоја, доноси кључне одлуке, одобрава план развоја, прати спровођење и доноси одлуке о изменама и допунама Плана развоја. Управљачко тело оснива Влада, а чине га највиши представници извршне власти (председник Владе, представници кабинета председника Републике, министри, представници народне банке, највиши представници локалних и регионалних нивоа власти). Координациони ниво пружа техничку подршку раду Управљачког тела и омогућава обављање функције Управљачког тела. Израђује инструкције и методолошке смернице за рад радних тела/група које се оснивају у процесу израде Плана развоја и координира процес његове израде. Координатор целокупног процеса израде Плана развоја је државни орган надлежан за координацију јавних политика. Стручна група пружа непосредну подршку раду Управљачког тела са основним задатком да учествује у изради појединих делова Плана развоја, као и финалне верзије документа, тако што проверава, унапређује делове Плана развоја које овом телу достављају посебне стручне групе. Чланове Стручне групе именује Влада, а чине је представници државних органа, аутономне покрајине, јединица локалне самоуправе, привреде из различитих сектора и организација цивилног друштва. Оперативни нивоуправљања чине посебне стручне групе које образује Влада за одређену тематску област и/или међусекторска питања, на предлог Стручне групе, а чине је представници органа државне управе, аутономне покрајине, јединица локалне самоуправе, регионалних развојних агенција, привреде, организација цивилног друштва, удружења и академске заједнице. Органи државне управе и аутономне покрајине предлажу чланове посебних стручних група из редова својих запослених, на захтев Управљачког тела, чланови из јединица локалних самоуправа именују се на основу позива који спроводи Стална конференција градова и општина, а чланови из редова привреде, организација цивилног друштва, удружења и академске заједнице именују се на основу јавног позива, који спроводи орган државне управе надлежан за сарадњу са цивилним друштвом и друштвени дијалог. Председник посебне стручне групе је представник органа државне управе који има претежну надлежност за одређену област, а њен секретар је представник органа државне управе који је надлежан за координацију јавних политика.

**Опција 2**. - Управљање поступком припреме Нацрта плана развоја врши Управљачки одбор који формира председник Владе, а координацију поступка израде Плана развоја врши орган државне управе надлежан за координацију јавних политика. У оквиру Управљачког одбора формирају се међуресорне радне групе и тематске радне групе за предлагање стратешких пројекта. Чланове међуресорне радне групе и тематских радних група чине представници државне управе, аутономне покрајине и јединица локалне самоуправе. У оквиру Управљачког одбора формирају се и регионални форуми представника пословних сектора и Радна група за територијални развој, са подгрупама за различите развојне области. Заинтересована јавност (представници цивилног сектора, академска заједница, остали представници привреде, представници осетљивих група, грађани) се укључује у току консултативног процеса.

**Опција 3**. - Управљање поступком израде Нацрта план развоја председник Владе поверава потпредседнику Владе. Саветодавну улогу, праћење процеса и разматрање и одобравање докумената који се припремају током Нацрта плана развоја и текст Нацрта плана развоја, врши Савет који оснива Влада. Састав Савета чине министри најрелевантнијих сектора, а председник Савета је потпредседник Владе. Орган државне управе надлежан за координацију јавних политика пружа административну и техничку подршку раду Савета и оперативно координира процес израде Нацрта плана развоја. За спровођење консултатација орган надлежан за координацију јавних политика сазива Форум партнера, који представља неформалну групу састављену од представника ОДУ, ЈЛС, АП и заинтересованих представника привреде, академске заједнице, организација цивилног друштва, медија и др, којима орган државне управе надлежан за координацију јавних политика, у сарадњи са министарством надлежним за сарадљу са цивилним друштвом и друштвени дијалог упути позив. У оквиру Форума партнера одржавају се састанци радних група за поједине тематске целине, односно области развоја од значаја за израду Плана развоја. Састав Форума партнера није формалан и може бити променљив, а радне групе у оковру Форума се формирају ad hoc, на основу пријава учесниак Форума.

Избор оптималне опције је извршен на основу мултикритеријумске анализе, узимајући у обзир следеће критеријуме: обухват зинтересованих страна формално укључених у радна тела, време за успостављање радних тела, додатни трошкови рада радних тела и комплексност управљања процесом.

|  |  |  |  |
| --- | --- | --- | --- |
| **Опција****Критеријум** | **Опција 1** | **Опција 2** | **Опција 3** |
|  |  |  |  |
| Обухват зинтересованих страна формално укључених у радна тела | 5 | 3 | 1 |
| Време за успостављање успостављање радних тела  | 1 | 3 | 5 |
| Додатни трошкови рада радних тела | 5 | 3 | 1 |
| Комплексност управљања процесом | 5 | 3 | 1 |
| **Укупно**  | **16** | **12** | **8** |

(скала 1-5 бодова; 1-најнеповољнија оцена; 5-најповољнија)

Као најповољнија, оцењена је Опција 1. која подразумева формално укључивање заинтересованих страна у  радна тела за израду Нацрта плана развоја, односно у Стручну групу, поред представника органа јавне власти, укључени су представници привреде и организација цивилног друштва, док су у посебне стручне групе укључени и представници регионалних развојних агенција, привреде, организација цивилног друштва, удружења и академске заједнице. То подразумева и јасне процедуре за избор представника заинтересованих страна, као и извесно осигуравање њиховог доприноса изради Нацрта плана развоја. С обзиром да је успостављена одговорност за организовање рада радних тела, то је управљање процесом јасно прописано. Такође, одговорност за организовање рада радних тела, преузимају релевантне институције и с тим у вези, трошкови припреме Нацрта плана развоја се расподељују на више институција, које у оквиру својих буџетских лимита могу да обезбеде и трошкове за рад тела за које су задужене. Једини критеријум према којем је ова опција неповољније од друге две, односи се на дуже време које је потребно за успостављање раних тела, с обзиром да је потребно спровести процедуре за предлагање представника заинтересованих страна, као и доношења одлука Владе о формирању свих радних тела.

1. **Aнализа финансијских ефеката Предлога уредбе о поступку припреме Нацрта плана развоја Републике Србије**

Решења изабране опције у Предлогу уредбе не повлаче са собом ефекте на јавне приходе и расходе на средњем и дугом року, првенствено из разлога што се наведена решења односе на успостављање јединственог институционалног оквира за израду Нацрта плана развоја Републике Србије, који подразумева прецизно дефинисане улога и задатака свих актера који учествују у изради Плана развоја Републике Србије. Изабрана опција, такође, не повлачи са собом додатна финансијска средства из буџета Републике Србије јер се предложени задаци и улоге поклапају са задацима и улогама које службеници (који учествују у изради Плана развоја), имају у опису својих радних места, те ће у склопу својих редовних активности, учествовати у обезбеђивању података и/или изради прилога за План развоја или учествовати у раду радних група. Решења изабране опције у Предлогу уредбе неће имати ефекта на међународне финансијске обавезе Републике Србије, јер се не планира задуживање Републике Србије за реализацију предложених решења. Такође, реализација предложене опције не утиче на расходе других институција.

1. **Aнализа економских ефеката Предлога уредбе о поступку припреме Нацрта плана развоја Републике Србије**

Решења изабране опције у Предлогу уредбе на посредан начин имају позитиван утицај на пословно окружење који се огледа у чињеници да су поменута решења полазна основа за израду Плана развоја којим ће бити дефинисани оквири и будући правци економског развоја што ће посредно омогућити унапређење координације политика у области привредног и индустријског развоја, социјалне политике и смањена сиромаштва. На тај начин, План развоја ће допринети позитивном утицају на пословно окружење за развој привредних субјеката, ефикаснијег коришћења потенцијала домаће привреде и унапређењу њихове конкурентности и позиције на домаћем и иностраном тржишту, као и међународним ланцима вредности. Сходно наведеном, позитиван утицај се очекује и у погледу повећања броја и продуктивности радних места.

1. **Aнализа ефеката Предлога уредбе о поступку припреме Нацрта плана развоја Републике Србије, на друштво**

Решења изабране опције у Предлогу уредбе на посредан начин имају позитиван утицај на на животни стандард, образовање, здравствену и социјалну заштиту који се огледа у чињеници да су поменута решења полазна основа за израду Плана развоја којим ће бити дефинисани оквири и будући правци развоја. План развоја ће омогућити стварање оквира за координацију и међусекторско усаглашавање планских докумената у области социјалне заштите, здравственог система и система образовања односно унпаређења доступности и приступачности услуга становништву са посебим акцентом на социјално угрожене категорије становништва и друштвене групе које се налазе у стању искључености.

1. **Анализа ефеката Предлога уредбе о поступку припреме Нацрта плана развоја Републике Србије, на животну средину**

Решења изабране опције у Предлогу уредбе на посредан начин имају позитиван утицај на животну средину који се огледа у чињеници да су поменута решења, полазна основа за израду Плана развоја којим ће бити дефинисани оквири и будући правци развоја у области животне средине. Наиме, План развоја као хијерархијски највиши плански документ Републике Србије дефинисаће правце развоја у области заштите животне средине и заштите природе и тиме допринети координирању и усклађивању планских докумената на нижем хијерархијском нивоу који заједничким деловањем треба да допринесу смањењу негативних ефеката на животну средину, унапређењу стања и квалитета животне средине као и здравља људи. Такође, План развоја ће омогућити усаглашавање и координацију планских докумената у области заштите животне средине и природних ресурса, шумарства, водопривреде, пољопривреде, енергетике, саобраћаја и просторног планирања, укључујући и области биодиверитета, коришћење екосистема, управљање шумама, на свим нивоима.

1. **Анализа управљачких ефеката Предлога уредбе о поступку припреме Нацрта плана развоја Републике Србије**

Решења изабране опције у Предлогу уредбе усмерене су на успостављање институционалног оквира за израду Нацрта плана развоја који подразумева формирање Управљачког тела који има задатак да управља, усмерава и надзире целокупан процес израде Нацрта плана развоја, доноси кључне одлуке, одобрава план развоја, прати спровођење и доноси одлуке о изменама и допунама Плана развоја. Чине га највиши представници извршне власти (кабинет председника државе, председник Владе, министри, народна банка, највиши представници локалних и регионалних нивоа власти). Координациони ниво пружа техничку подршку раду Управљачког тела и омогућава обављање функције Управљачког тела. Израђује инструкције и методолошке смернице за рад радних тела/група које се оснивају у процесу израде Плана развоја и координира процес његове израде Координатор целокупног процеса израде Плана развоја је државни орган надлежан за координацију јавних политика. Ниво стручне подршке (Стручна група) пружа непосредну подршку раду Управљачког тела са основним задатком да учествује у изради појединих сегмената Плана развоја, као и финалне верзије документа, тако што проверава, унапређује делове Плана развоја које овом телу достављају посебне стручне групе. Чланове Стручне групе чине представници државних органа, аутономне покрајине, јединица локалне самоуправе, привреде из различитих сектора и организација цивилног друштва. Оперативни/технички нивоуправљања чине посебне стручне групе које образује Влада за одређену тематску област и/или међусекторска питања, на предлог Стручне групе, а чине је представници органа државне управе, аутономне покрајине, јединица локалне самоуправе, регионалних развојних агенција, привреде, организација цивилног друштва, удружења и академске заједнице. Органи државне управе и аутономне покрајине предлажу чланове Стручне групе и посебних стручних група из редова својих запослених, на захтев Управљачког тела,чланови из јединице локалне самоуправе именују се на основу позива које спроводи Стална конференција градова и општина, а чланови из редова привреде, организација цивилног друштва, удружења и академске заједнице именују се на основу јавног позива, који спроводи орган државне управе надлежан за сарадњу са цивилним друштвом и друштвени дијалог. Председник посебне стручне групе је представник органа државне управе који има претежну надлежност за одређену област, а њен секретар је представник органа државне управе надлежног за координацију јавних политика.

Предлогом уредбе прописано је да се Управљачко тело формира у року од 60 дана од дана ступања на снагу Уредбе, док је за формирање Стручне групе остављен рок од 60 дана од дана формирања Управљачког тела.

Како је процес израде Плана развоја комплексан посао и захтева широки спектар различитих знања, вештина и компетенција државних службеника. Његова израда ће на првом месту захтевати специфична знања у области стратешког планирања и израде планских докумената, затим поред веома стручних и тематски специфичних знања захтеваће и вештине међусекторског повезивања и уклађивања као и развијене капацитете за потребе координације и усмеравања великог броја учесника почев од представника јавне управе на свим нивоим власти па до најширег круга грађана. За спровођење изабарне опције није потребно извршити реконструкцију постојећих државних органа, односно других субјеката јавног сектора.

Решења изабране опције су у сагласности са важећим прописима, међународним споразумима и документима јавних политика, те немају утицај на владавину права и безбедност.

Како изабрана опција у Предлогу уредбе предлаже да активни учесници у изради Плана развоја Републике Србије буду представици привреде, представници организација цивилних друштава, удружења и академске заједнице и то као чланови посебних стручних тела који ће учествовати у изради одређених делова Плана развоја Републике Србије, док ће остали грађани и грађанке своје учешће у изради наведеног плана моћи да реализују путем консултативног процеса који по решењима Предлога уредбе започиње у најранијој фази израде наведеног плана и паралелно се спроводи са његовом израдом, транспарентност рада јавне управе је наведеним обезбеђена, док се обезбеђење одговорности јавне управе огледа кроз јасно дефинисање улога и задатака свих учесника у овом процесу.

1. **Анализа ризика Предлога уредбе о поступку припреме Нацрта плана развоја Републике Србије**

Предложен јединствени институционални оквир за израду Нацрта плана развоја подразумева благовремено укључивање представника заинтересованих страна у посебне стручне групе. Чланови посебне стручне групе из редова привреде, организација цивилног друштва, удружења и академске заједнице ће бити избарани на основу јавног позива са задатком учествовања у изради анализа и прилога током израде Плана развоја. Остали грађани и грађанке ће своје учешће у изради наведеног плана моћи да реализују путем консултативног процеса који по решењима Предлога уредбе започиње у најранијој фази израде наведеног плана и паралелно се спроводи са његовом израдом.

Потенцијални ризици у поступку укључивања представника заинтересованих страна у процес израде Плана развоја односе се на следеће:

* Недовољно времена за спровођење јавног позива за избор представника заинтересованих страна у радним телима за израду Плана развоја
* Недовољни капацитети надлежних органа за спровођење јавног позива за избор представника заинтересованих страна у радним телима за израду Плана развоја
* Недовољан одзив релевантних заинтересованих страна за учешће у раним телима за израду Плана развоја
* Неадекватни капацитети представника заинтересованих страна за учешће у процесу израде Плана развоја

Други потенцијални ризици у поступку израде Плана развоја:

* да државни органи неће имати адекаватних капацитета за потребе израде Плана развоја, како у недовољном броју државних службеника, тако и у потребним секторским и међусекторским општим и техничким знањима.
* Неадекватни капацитети државних службеника да активно учествују у процесу израде прилога за План развоја, обезбеђивања коментара и повратних информација заинтересованој јавности током процеса консултација и јавне расправе.
1. https://rsjp.gov.rs/wp-content/uploads/Program\_tekst\_-sa-AP-PDF.pdf [↑](#footnote-ref-1)
2. Компаративна анализа процеса управљања израдом националних планова развоја укључујући и структуру њиховог садржаја [↑](#footnote-ref-2)